open-index/open-wikipedia-markdown huggingface dataset:
கே. கணேஷ்

**கே. கணேஷ்** (2 மார்ச் 1920 – 5 சூன் 2004) இலங்கையின் மலையகத்தின் மூத்த எழுத்தாளர்களில் ஒருவர்.

## வாழ்க்கைச் சுருக்கம்
கண்டியில் உள்ள அம்பிட்டி என்னும் இடத்தில் பிறந்த கணேஷ் கண்டி புனித அந்தோனியார் கல்லூரியிலும், பின்னர் மதுரை தமிழ்ச் சங்கத்திலும், திருவையாறு ராஜா கல்லூரியிலும் கல்வி கற்றார்.

## எழுத்தாளராக
நவசக்தி, லோகசக்தி ஆகிபோன்ற தமிழக இதழ்களில் கவிதைகள் எழுதினார். 1940களில் மணிக்கொடி இதழில் இரண்டு சிறுகதைகள் எழுதியுள்ளார். வீரகேசரி, தேசாபிமானி ஆகியவற்றில் சிறுகதைகள் எழுதினார். 1940களின் பிற்பகுதியில் வீரகேசரியில் ஆசிரியர் குழுவிலும், 1950களில் சுதந்திரனில் செய்தியாசிரியராகவும் பணியாற்றினார்.

கணேஷ் தமிழகத்திலும் இலங்கையிலும் முற்போக்கு எழுத்தாளர் சங்கத்தை ஆரம்பிப்பதில் பங்காற்றியவர். 1940களின் நடுப்பகுதியில் இலங்கை வந்த எழுத்தாளர் முல்க்ராஜ் ஆனந்த் முன்னிலையில் இலங்கை எழுத்தாளர் சங்கத்தை ஆரம்பித்தார். சுவாமி விபுலாநந்தரைத் தலைவராகக் கொண்ட இச்சங்கத்தின் செயலாளராக கணேஷ் விளங்கினார்.

1946 இல் 'பாரதி' என்ற முற்போக்குக் கலை இலக்கிய இதழை கே. இராமநாதனுடன் இணைந்து தொடங்கி 1948 வரை நடத்தினார்.

## மொழிபெயர்ப்புத் துறையில்
மொழிபெயர்ப்புத் துறையில் கணேஷின் பங்களிப்பு குறிப்பிடத்தக்கது. முல்க்ராஜ் ஆனந்த், கே. ஏ. அப்பாஸ், லூ சுன், ஹோ சி மின், சாந்தோர் பெட்டோஃபி முதலிய எழுத்தாளர்களின் படைப்புக்களை கணேஷ் தமிழுக்குத் தந்துள்ளார். கணேஷின் மொழிபெயர்ப்பு நூல்களின் எண்ணிக்கை 22 ஆகும்.

### மொழிபெயர்ப்பு நூல்கள்
*தீண்டத்தகாதவன் (முல்க்ராஜின் ஆங்கிலப் புதினம் Untouchables (1947)
*குங்குமப்பூ (1956, கே. ஏ. அப்பாசின் புதினம்)
*அஜந்தா (கே. ஏ. அப்பாசின் புதினம்)
*ஹோசிமின் கவிதைகள் (1964)
*லூசுன் சிறுகதைகள
*உக்ரேனிய அறிஞர் இ்வன்ஃபிராங்கோ கவிதைகள் (1994)
*பாரதி பக்தன் பார்பரா கவிதைகள் (1989)

## விருதுகள்
*இலக்கியச் செம்மல் (1991), தேசிய விருது
*கலாபூஷணம் (1995), தேசிய விருது
*விபவியின் சிறந்த மொழிபெயர்ப்பு நூலுக்கான விருதுகள் இரு முறை.
*கனடாவின் 'இலக்கியத் தோட்டத்தினால்' 2003 ஆம் ஆண்டிற்கான இயல் விருது அளிக்கப்பட்டது.

## மறைவு
கே. கணேஷ் 2004 ஆம் ஆண்டில் தனது 86வது வயதில் மலையகத்தின் தலாத்து ஓயா என்ற ஊரில் காலமானார்.

## தொடர்புபட்ட கட்டுரைகள்
* இலங்கை எழுத்தாளர் சங்கம்
* இலங்கை முற்போக்கு எழுத்தாளர் சங்கம்

## வெளி இணைப்புகள்
*''எத்தனை நாள் துயின்றிருப்பாய் என்னருமைத் தாய்நாடே!'' - நூலகம் திட்டம் 
*''இளைஞன் ஏர்கையின் திருமணம்'' - நூலகம் திட்டம் 
* ''போர்க்குரல்'' - நூலகம் திட்டம் 

பகுப்பு:1920 பிறப்புகள்
பகுப்பு:2004 இறப்புகள்
பகுப்பு:ஈழத்து எழுத்தாளர்கள்
பகுப்பு:இலங்கை மலையக எழுத்தாளர்கள்
பகுப்பு:பிறமொழி-தமிழ் மொழிபெயர்ப்பாளர்கள்
பகுப்பு:இயல் விருது பெற்றவர்கள்
கலைச்செல்வி (இதழ்)

**கலைச்செல்வி** ஈழத்து இலக்கிய வரலாற்றில் ஈழகேசரி, மறுமலர்ச்சி ஆகியவற்றுக்கு அடுத்தபடியாக தோன்றிய மிக முக்கியமான சஞ்சிகை ஆகும். 1958 இல் கலைச்செல்வி வெளிவரத் தொடங்கியது. இதன் ஆசிரியராக சிற்பி (சி. சரவணபவன்) பணியாற்றினார். கலைச்செல்வி சுமார் எட்டு ஆண்டுகள் வெளிவந்தது.

## உசாத்துணைகள்
* 
* 

பகுப்பு:ஈழத்து சஞ்சிகைகள்
பகுப்பு:1950 களில் வெளிவந்த தமிழ் இதழ்கள்
பகுப்பு:கலை இலக்கிய தமிழ் இதழ்கள்
பகுப்பு:நின்று போன தமிழ் இதழ்கள்
மூன்றாவது மனிதன் (இதழ்)

**மூன்றாவது மனிதன்** தொண்ணூறுகளில் ஈழத்தில் வெளிவரத் தொடங்கிய மிக முக்கியமான சிற்றிதழ். இதன் ஆசிரியர் எம். பௌசர். மூன்றாவது மனிதன் பதிப்பகம் தரமான நூல்களையும் வெளியிட்டு வருகிறது.

சுமார் மூன்றாண்டு இடைவெளியின் பின் மூன்றாவது மனிதனின் பதினேழாவது இதழ் மார்ச் - ஏப்ரல் 2006 காலப்பகுதிக்குரியதாக 24.03.2006 அன்று வெளியாகியது. இப்பொழுதும் தொடர்ந்து வெளிவருகிறது.

பகுப்பு:ஈழத்து சஞ்சிகைகள்
சண்முகம் சிவலிங்கம்

**சண்முகம் சிவலிங்கம்** (டிசம்பர் 19, 1936 – ஏப்ரல் 20, 2012, பாண்டிருப்பு) ஈழத்தின் முக்கிய கவிஞர்களில் ஒருவர். 1960 முதல் இலக்கியத்துக்குப் பங்காற்றி வந்த சண்முகம் சிவலிங்கம் ஓர் ஓய்வுபெற்ற விஞ்ஞானப் பட்டதாரி ஆசிரியர்.

இலங்கையின் கிழக்கு மாகாணத்தின் அம்பாறை மாவட்டத்திலுள்ள பாண்டிருப்பைப் பிறப்பிடமாகக் கொண்டவர். அவர் பிறந்தது ஒரு இந்துக் குடும்பத்தில். ஆனால் பாடசாலை காலத்திலேயே கத்தோலிக்கராக மதம் மாறியவர். ஒரு கத்தோலிக்கக் குடும்பத்திலேயே திருமணம் செய்து கொண்டவர். கேரளத்தில் படித்து அறிவியலில் பட்டம் பெற்றார். அறிவியல் பட்டதாரி ஆசிரியராகப் பணி ஆற்றினார். பாண்டிருப்பு மகா வித்தியாலயத்தில் அதிபராக பணியாற்றி ஓய்வு பெற்றார். இவரது கிராமத்தில் இவர் ஸ்டீவன் மாஸ்டர் எனவே அழைக்கப்பட்டார். இவருக்கு ஆறு ஆண் பிள்ளைகள். ஒருவர் ஈழப்போராட்டத்தில் களத்தில் உயிரிழந்தவர்.

இவரது கவிதைகளின் தொகுதி ஒன்று 1988இல் *நீர்வளையங்கள்* என்ற பெயரில் வெளியானது. இவர் விமர்சனக் கட்டுரைகளையும் சிறுகதைகளையும் எழுதுவதோடு கவிதை மொழிபெயர்ப்பிலும் பங்காற்றியுள்ளார். ஒரு கவிஞராகவே பரவலாக அறியப்பட்டாலும் இவரது சிறுகதைகளும் மிகவும் தரமானவையே. சண்முகம் சிவலிங்கம் எழுதிய *ஆக்காண்டி* கவிதை குறிப்பிடத்தக்க ஒன்றாகும்.

## நூல்கள்
* *நீர் வளையங்கள்*-கவிதைத் தொகுதி
* *[[சிதைந்துபோன தேசமும் தூர்ந்துபோன மனக்குகையும் (நூல்)|சிதைந்துபோன தேசமும் தூர்ந்துபோன மனக்குகையும்]]*, காலச்சுவடு வெளியீடு, 2011.
* "காண்டாவனம்" சிற்கதைத் தொகுதி

## வெளி இணைப்புகள்

*சண்முகம் சிவலிங்கம் வலைப்பதிவு 
* சண்முகம் சிவலிங்கம் காலமானார், இனியொரு, ஏப்ரல் 20, 2012
*சிதைந்துபோன தேசமும் தூர்ந்துபோன மனக்குகையும் - அறிமுகம்
*கவிஞர் சண்முகம் சிவலிங்கம் – கிளர்த்தும் நினைவுகள்
*கவிஞர் சண்முகம் சிவலிங்கம் - அஞ்சலிக் குறிப்புகள் 

பகுப்பு:ஈழத்து எழுத்தாளர்கள்
பகுப்பு:ஈழத்துக் கவிஞர்கள்
பகுப்பு:1936 பிறப்புகள்
பகுப்பு:மட்டக்களப்பு மாவட்ட நபர்கள்
பகுப்பு:2012 இறப்புகள்
பகுப்பு:இலங்கைத் தமிழ் ஆசிரியர்கள்
பகுப்பு:அம்பாறை மாவட்ட நபர்கள்
குமரன் (சஞ்சிகை)

**குமரன்** பொதுவுடமைக் கருத்துக்களுக்கு களமமைத்த ஈழத்தின் சிற்றிதழ்களில் ஒன்று ஆகும். செ. கணேசலிங்கனால் 1971 இல் ஆரம்பிக்கப்பட்ட குமரன் மாணவர் மாத இதழ் என்றே அறிமுகமானது. மாணவர்களுக்காக ஆரம்பிக்கப்பட்டாலும் பின்னர் மார்க்சியக் கருத்துக்களை விளக்கும் தீவிர மார்க்சிய சஞ்சிகையாக சில ஆண்டுகள் வெளிவந்தது.

## வெளி இணைப்பு
* குமரன் இதழொன்றின் மின்வடிவம் - நூலகம் திட்டம்

பகுப்பு:ஈழத்து சஞ்சிகைகள்
பகுப்பு:1990 களில் வெளிவந்த தமிழ் இதழ்கள்
பகுப்பு:இடதுசாரித் தமிழ் இதழ்கள்
பகுப்பு:தமிழ் பொதுவுடைமை ஊடகங்கள்
தாமரைச்செல்வி

**தாமரைச்செல்வி** ஈழத்தின் பெண் எழுத்தாளர்களுள் குறிப்பிடத்தக்க ஒருவர். 1973 முதல் சிறுகதைகளையும் புதினங்களையும் எழுதிவரும் தாமரைச்செல்வி 2006 வரை ஒன்பது நூல்களை வெளியிட்டுள்ளார். இவருக்கு இலங்கையின் தேசிய சாகித்திய விருது கிடைத்துள்ளது.

தாமரைச்செல்வியின் ‘இன்னொரு பக்கம்’ என்ற சிறுகதை, இலங்கை கல்வி வெளியீட்டுத் திணைக்களத்தின் தரம் 11 ‘தமிழ்மொழியும் இலக்கியமும்’ என்ற பாடநூலில் 2015 ஆம் ஆண்டுமுதல் சேர்க்கப்பட்டுள்ளது. 

## வாழ்க்கைக் குறிப்பு
தாமரைச்செல்வி கிளிநொச்சி மாவட்டத்தில் பரந்தனிலுள்ள குமரபுரம் என்ற ஊரைச் சேர்ந்தவர். தமது  ஆரம்பக்கல்வியை  பரந்தன் இந்து மகா வித்தியாலயத்திலும், பின்னர் யாழ்ப்பாணம் இந்து மகளிர் கல்லூரியிலும் தொடர்ந்தார்.

## இவருடைய ஆக்கங்கள்
### புதினங்கள்
* *சுமைகள்*
* *தாகம்*
* *வீதியெல்லாம் தோரணங்கள்*
* *பச்சை வயல் கனவு* (ஓகஸ்ட், 2004)

### சிறுகதைத் தொகுதிகள்
* *மழைக்கால இரவு*
* *அழுவதற்கு நேரமில்லை*
* *வன்னியாச்சி* (2005)

## மேற்கோள்கள்

## வெளி இணைப்புகள்

* தாமரைச்செல்வியின் ‘சுமைகள்” கருணாகரண்
* பெண்ணின் கலாசாரம் தாமரைச்செல்வி

பகுப்பு:ஈழத்து எழுத்தாளர்கள்
பகுப்பு:தமிழ்ப் பெண் எழுத்தாளர்கள்
பகுப்பு:கிளிநொச்சி மாவட்ட நபர்கள்
விமல் குழந்தைவேல்

**விமல் குழந்தைவேல்** அம்பாறை மாவட்டத்தில் அக்கரைப்பற்றில் உள்ள கோளாவில் கிராமத்தில் பிறந்தவர். சிறுகதைகள் மற்றும் நாவல்களை எழுதுபவர்.

தொண்ணூறுகளில் எழுதத் தொடங்கிய இவரது படைப்புக்கள் வீரகேசரி, தினகரன், கனடா செந்தாமரை, பாரீஸ் ஈழநாடு, லண்டன் தேசம் மற்றும் உயிர்நிழல் போன்ற இதழ்களில் வெளிவந்துள்ளன.

இப்பொழுது இவர் தணல் நாவலை கொண்டுவர இருக்கிறார்

## இவரது நூல்கள்

* தெருவில் அலையும் தெய்வங்கள் (1988, சிறுகதைகள்)
* அவளுக்குள் ஒருத்தி (சிறுகதைகள்)
* அசதி (சிறுகதைகள்)
* மண்ணும் மல்லிகையும் (1999, நாவல்)
* வெள்ளாவி (2004, நாவல்)
* கசகறணம்

## விருதுகள்
* 'கசகறணம்' நாவலுக்கு 2011ம் ஆண்டிற்கான தமிழ்நாடு முற்போக்கு எழுத்தாளர் கலைஞர்கள் சங்கம் (தமுஎகச) வழங்கும் நாவலுக்கான விருது

## வெளி இணைப்புகள்
* தெருவில் அலையும் தெய்வங்கள் படிப்பகத்தில்
* வெள்ளாவி நூலகத்தில்
* விமல் குழந்தைவேலுவின் 'கசகறணம்' நாவலுக்கு விருது கருணாகரன்
* ஈழத்துப் படைப்பிலக்கிய மரபில் ஒரு புதிய நாவல் கசகறணம் காலச்சுவடு
* வரலாற்றின் விளைபொருள்: ”கசகறணம்” - விமல் குழந்தைவேலின் நாவல் சித்தன் கொட்டில்

## மேற்கோள்கள்

பகுப்பு:ஈழத்து எழுத்தாளர்கள்
தா. இராமலிங்கம்

**தா. இராமலிங்கம்** (ஆகஸ்ட் 16, 1933 - ஆகஸ்ட் 25, 2008) வித்தியாசமான பாணியில் புதுக்கவிதை எழுதிய ஈழத்து எழுத்தாளர். 1960களில் எழுதத் தொடங்கிய இவர் ஓர் ஓய்வுபெற்ற பட்டதாரி ஆசிரியர்

## வாழ்க்கைக் குறிப்பு
இராமலிங்கம் யாழ்ப்பாண மாவட்டம், சாவகச்சேரியிலுள்ள கல்வயல் எனும் கிராமத்தில் தாமோதரம்பிள்ளை, சின்னப்பிள்ளை ஆகியோருக்குப் பிறந்தார். சாவகச்சேரி இந்துக் கல்லூரியில் கல்வி பயின்று தன் பட்டப் படிப்பை கல்கத்தா பல்கலைக்கழகம், சென்னைப் பல்கலைக்கழகம் ஆகியவற்றில் பெற்றார். மீசாலையைச் சேர்ந்த மகேசுவரி என்பவரைத் திருமணம் புரிந்தார். இவர்களுக்கு கலைச்செல்வன், அருட்செல்வன், தமிழ்ச்செல்வன், இசைச்செல்வி, கதிர்ச்செல்வன் ஆகிய ஐவர் பிள்ளைகள் ஆவர்.

## ஆசிரியப் பணி
பட்டப்படிப்பை முடித்த பின்னர் இலங்கையின் மலைநாட்டில் இரத்தினபுரி சென் லூக்ஸ் கல்லூரியில் ஆசிரியப் பணியில் இணைந்தார். பின்னர் மீசாலை வீரசிங்கம் மகா வித்தியாலயத்தில் பணியாற்றி அதன் அதிபரானார்.

## எழுத்துப்பணி
1960களில் இருந்து கவிதைகள் எழுதத் தொடங்கினார். இவரது புதுமெய்க் கவிதைகள் (1964), காணிக்கை (1965) ஆகிய இரண்டு நூல்கள் வெளிவந்துள்ளன. அலை, சுவர், புதுசு, சமர் போன்ற சிற்றிதழ்களில் எழுதிய கவிதைகளில் சில "மரணத்துள் வாழ்வோம்" (1985 - 1996) தொகுப்பில் இடம்பெற்றுள்ளன. பதினொரு ஈழத்துக் கவிஞர்கள் (1984 - 2003) தொகுதியில் இவரது 5 கவிதைகள் இடம் பெற்றுள்ளன.

## மறைவு
தா. இராமலிங்கம் தனது இறுதிக்காலத்தை கிளிநொச்சியில் கழித்தார். ஞாபகமறதி நோயினால் பீடிக்கப்பட்டிருந்தவர் 2008 ஆகத்து 25 இல் காலமானார்.

### இவரது நூல்கள்
* *புதுமெய்க் கவிதைகள்* (1964)
* *காணிக்கை* (1965)

## மேற்கோள்கள்

## வெளி இணைப்புகள்
### தா. இராமலிங்கத்தின் நூல்கள்
*''புதுமெய்க் கவிதைகள்'' - நூலகத் திட்டம்
*''காணிக்கை'' - நூலகத் திட்டம்

பகுப்பு:ஈழத்து எழுத்தாளர்கள்
பகுப்பு:1933 பிறப்புகள்
பகுப்பு:2008 இறப்புகள்
பகுப்பு:யாழ்ப்பாண மாவட்ட மக்கள்
ஜோன் ஹன்ஸ்ஸன் பௌயர்

thumb|right| ஜோன் ஹன்ஸ்ஸன்

**ஜோன் ஹன்ஸ்ஸன் பௌயர்** (John hansen bauer) நோர்வேயைச் சேர்ந்த சமூக மானிடவியல் (social anthropology) துறைக் கல்விமான் ஆவார். நோர்வே நாட்டின் சமாதானம் மற்றும் ஒருமைப்பாட்டிற்கான அமைச்சகத்திலும் நோர்வே வெளிவிவகார அமைச்சில் சமாதான ஆலோசகராகவும் பணியாற்றுகிறார்.

இலங்கை அரசு, தமிழீழ விடுதலைப் புலிகள் அமைப்பினர் ஆகியோருக்கிடையேயான சமாதான முன்னெடுப்பில் நோர்வேயின்  விசேடதூதுவராக 2002ம் ஆண்டிலிருந்து செயற்பட்டுவந்த எரிக் சொல்ஹெய்மின் இடத்திற்கு நோர்வே அரசால் புதிதாக நியமிக்கப்பட்டுள்ளார். இந்த நியமனம் குறித்து 17 மார்ச் 2006 ல் நோர்வே அரசு அறிவித்தது.

முன்னர் இவர் 1993 இல் இடம்பெற்ற இஸ்ரேல்- பலஸ்தீன சமாதான முன்னெடுப்புகளில் பங்குபற்றியுள்ளார்.

## வெளி இணைப்புகள்
* தமிழ்நெற் செய்திக்குறிப்பு
* இலங்கை முதல் வருகை பற்றிய அறிவிப்பு
* Hanssen-Bauer

பகுப்பு:நோர்வே
பகுப்பு:ஈழப்போரில் வெளிநாடுகளின் பங்கு
செ. கதிர்காமநாதன்

**செ. கதிர்காமநாதன்** (1942 - செப்டம்பர் 1, 1972) ஈழத்து எழுத்தாளர். சிறுகதைகள், மொழிபெயர்ப்பு, அறிமுகங்கள், இலக்கியக் குறிப்புகள் போன்றவற்றையும் எழுதிவந்த முற்போக்கு எழுத்தாளர்.

## வாழ்க்கைக் குறிப்பு
யாழ்ப்பாண மாவட்டம், கரவெட்டி மேற்கில் பிறந்த இவர் கரவெட்டி வேதாரணியேசுவரர் வித்தியாலயத்திலும், விக்னேசுவராக் கல்லூரியிலும் கல்வி கற்று 1963 இல் பேராதனைப் பல்கலைக்கழகத்தில் பட்டம் பெற்றார். பின்னர் சிறிது காலம் ஆசிரியராகப் பணியாற்றினார். 1966-ஆம் ஆண்டு தொடக்கம் வீரகேசரி, 'மித்திரன்' பத்திரிகைகளில் உதவி ஆசிரியராகப் பணியாற்றினார். இலங்கை நிர்வாக சேவையில் 1971-ஆம் ஆண்டு இணைந்து பணியாற்றினார்.

இவரது முதற் சிறுகதைத் தொகுதி 'கொட்டும்பனி' 1968 இல் வெளிவந்தது. அவ்வாண்டுக்கான இலங்கை அரசின் சாகித்திய மண்டலப் பரிசு இத்தொகுதிக்குக் கிடைத்தது. 1942-ஆம் ஆண்டில் வங்காளத்தில் நிலவிய கொடிய பஞ்சத்தின் பின்னணியில் கிருஷன்சந்தரால் எழுதப்பட்ட உருது மொழி நாவலை கதிர்காமநாதன் "நான் சாகமாட்டேன்" என்ற தலைப்பில் தமிழில் மொழிபெயர்த்தார். இப்புதினம் வீரகேசரி வாரவெளியீட்டில் தொடராகப் பிரசுரிக்கப்பட்டது. இத்தொடரை நூலாக வெளியிடும் முயற்சியில் ஈடுபட்டிருந்த வேளையில் அவர் இறந்துவிட்டார். இது பின்னர் 'வீரகேசரி' வெளியீடாக வெளிவந்தது. இந்நூலில் "நான் சாகமாட்டேன்" குறுநாவலுடன், "ஒரு கிராமத்துப் பையன் கல்லூரிக்குச் செல்லுகிறான்", "வெறும் சோற்றுக்கே வந்தது", "வியட்நாம் உனது தேவதைகளின் தேவவாக்கு" ஆகிய அவரது மிகச் சிறந்த மூன்று சிறுகதைகளும் இடம்பெற்றன.

"ஒரு கிராமத்துப் பையன் கல்லூரிக்குச் செல்லுகிறான்" என்ற சிறுகதை 'யூனெஸ்கோ' நிறுவனத்தினால் உலகமொழிகளில் வெளியிடுவதற்கெனத் தெரிவுசெய்யப்பட்ட ஈழத்துச் சிறுகதைகளில் ஒன்றாகும். "வெறும் சோற்றுக்கே வந்தது" என்ற சிறுகதை இலங்கை சாகித்திய மண்டலத்தினால் சிங்களத்தில் மொழிபெயர்ப்பதற்காகத் தேர்ந்தெடுக்கப்பட்டது. இக்கதை இந்தியாவிலும் மறுபிரசுரமாகியது.

## எழுதிய நூல்கள்
* கொட்டும் பனி
* மூவர் கதைகள்
* நான் சாகமாட்டேன்

## மறைவு
செ. கதிர்காமநாதன் 1972 செப்டம்பர் 1 இல் தனது 30-வது அகவையில் காலமானார்.

## மேற்கோள்கள்

பகுப்பு:ஈழத்து எழுத்தாளர்கள்
பகுப்பு:1942 பிறப்புகள்
பகுப்பு:1972 இறப்புகள்
பகுப்பு:யாழ்ப்பாண மாவட்ட மக்கள்
இன்னா நாற்பது

**இன்னா நாற்பது** என்னும் நூல் கபிலர் என்னும் புலவரால் இயற்றப்பட்டது. நாற்பத்தொரு பாடல்களைக் கொண்ட இது பதினெண் கீழ்க்கணக்கு நூல்கள் என அழைக்கப்படும் சங்கம் மருவிய காலத் தமிழ் நூற்றொகுதியுள் அடங்குவது. உலகத்தில் கூடாதவை என்னென்ன என்பது பற்றிக் கூறி நீதி உரைப்பது இந்நூல். இது கி. பி. நான்காம் நூற்றாண்டைச் சார்ந்த நூலாகும். இந்நூல் இன்னிசை வெண்பாக்களால் ஆனது. இதில் நூற்று அறுபத்து நான்கு கூடாச் செயல்கள் கூறப்பட்டுள்ளன.

## எடுத்துக்காட்டு

அறிவிற் சிறந்தவர்கள் வீற்றிருக்கின்ற சபையிலே அறிவில்லாத ஒருவன் புகுவது துன்பத்தைத் தரும். இருட்டிய பின்னர் வழியிற் செல்வது பெரிதும் துன்பம் விளைவிக்கும். விளையக் கூடிய துன்பங்களைத் தாங்கக் கூடிய ஆற்றல் இல்லாதவர்களுக்குத் தவம் துன்பம் தரும். தன்னைப் பெற்ற அன்னையைப் பேணிக் காப்பாற்றாமல் விடுவதும் துன்பமாகும் என்று மனித வாழ்வில் துன்பத்துக்குரிய நான்கு விடயங்களைக் கூறி நீதி புகட்டும் கீழ்க்காணும் பாடல் இந் நூலில் வருகிறது.

: *ஆன்றவித்த சான்றோருட் பேதை புகலின்னா*
: *மான்றிருண்ட போழ்தின் வழங்கல் பெரிதின்னா*
: *நோன்றவிந்து வாழாதார் நோன்பின்னா வாங்கின்னா*
: *ஈன்றாளை யோம்பா விடல்*.

கள்ளி வயிற்றில் அகில் பிறக்கும்

## இவற்றையும் பார்க்கவும்
* தமிழ் இலக்கியம்

## வெளியிணைப்புகள்

இன்னா நாற்பதை உள்ளடக்கிய நான்கு நூல்களின் தொகுதி 

இன்னா நாற்பது

இன்னா நாற்பது உரை - பதினெண் கீழ்க்கணக்கு 

பகுப்பு:பதினெண்கீழ்க்கணக்கு நூல்கள்
பகுப்பு:தமிழ் அற நூல்கள்
முதுமொழிக்காஞ்சி (நூல்)

மதுரை கூடலூர் கிழார் என்பவர் இயற்றிய நூல் **முதுமொழிக்காஞ்சி**. முதுமொழி என்பது பழமொழிஎன்னும் சொற்பொருளோடு தொடர்புடையது. 'மூதுரை, முதுசொல்' என்பனவும் இப் பொருள் தருவன. நிலையாமையை உணர்த்தும் உலகியல் அனுபவம் உணர்த்துதலால் இப்பெயர் பெற்றது.  காஞ்சி என்பது காஞ்சித் திணையில் தொல்காப்பியம் காட்டும் ஒரு துறை. அது “கழிந்தோர் ஒழிந்தோர்க்குக் காட்டிய முறைமை” என்னும் துறை என்று விளக்கப்பட்டுள்ளது.  இந்நூல் இயற்றப்பட்ட காலம் சங்கம் மருவிய மருவியகாலமான ஐந்தாம் நூற்றாண்டு என்பர். பத்துப் பாடல்களைக் கொண்ட பதிகம் பத்து கொண்டது இந்த நூல். அதாவது 100 பாடல்கள் இதில் உள்ளன. ஒவ்வொரு பதிகமும் "ஆர்கலி உலகத்து மக்கட்கு எல்லாம்" என்னும் தரவு அடியோடு தொடங்குகிறது. அடுத்து ஓரடிப் பாடல்கள் பத்து ஒவ்வொன்றிலும் தாழிசை போல அடுக்கி வருகின்றன.  18 நூல்களின் தொகுப்பான பதினெண்கீழ்க்கணக்கு நூல்கள் என அழைக்கப்படும் தமிழ் நூல் தொகுதியில் மிகச் சிறியதான இஃது அறவுரைக் கோவை எனவும் ஆத்திசூடி முன்னோடி எனவும் வழங்கப்படுகிறது. இதில் பத்து அடிகளைக் கொண்ட ஒவ்வொரு பாடலுக்கும் தனித்தனிப் பெயர் வழங்கப்பட்டுள்ளது. இப் பத்துப் பெயர்களும் வருமாறு:

# சிறந்த பத்து
# அறிவுப் பத்து
# பழியாப் பத்து
# துவ்வாப் பத்து
# அல்ல பத்து
# இல்லைப் பத்து
# பொய்ப் பத்து
# எளிய பத்து
# நல்கூர்ந்த பத்து
# தண்டாப் பத்து

## உரை நூல்கள்
*திரு.செல்வகேசவராய முதலியார் உரை
 

## இவற்றையும் பார்க்கவும்

* தமிழ் இலக்கியம்

## வெளியிணைப்புகள்

* முதுமொழிக்காஞ்சி நூல் உரை - பதினெண் கீழ்க்கணக்கு
* பதினெண்கீழ்க்கணக்கு நூல்களின் தொகுப்பு, மதுரைத் திட்டம்

## அடிக்குறிப்பு

பகுப்பு:பதினெண்கீழ்க்கணக்கு நூல்கள்
பகுப்பு:தமிழ் அற நூல்கள்
வலைப் பக்கம்

thumbnail|விக்கிப்பீடியாவிலுள்ள ஓர் இணையப் பக்கத்தின் திரைக்காட்சி**இணையப் பக்கம்** அல்லது **வலைப் பக்கம்** எனப்படுவது, இணைய உலாவியொன்றின் மூலமாகக் கணினியொன்றின் திரையிலோ கையடக்கத் தொலைபேசியின் திரையிலோ காட்சிப்படுத்தப்படும் உலகளாவிய வலையில் காணப்படும் கோப்பு அல்லது தகவல் மூலமாகும். இந்தத் தகவல் மூலமானது, அடிப்படையில் மீப்பாடக் குறிமொழி (HTML) அல்லது XHTML வடிவத்தில் உருவாக்கப்பெற்றிருக்கும். இந்தத் தகவல்களைப் பொருத்தமான வகையில் வெளியிடும் பொருட்டு, இப்பக்கங்களிடையே, இணைப்புகள், தொடர்நிலை அமைப்புகள் என்பன பயன்படுத்தப்படும். கூடவே, இணையப்பக்கங்களின் தோற்றத்தை மெருகேற்றும் பொருட்டு, விழுத்தொடர் பாணித் தாள்கள், படிமங்கள் என்பனவும் பயன்படுத்தப்படும்.

இணையப் பக்கங்கள் உள்ளகக் கணிணியொன்றிலிருந்தோ சேவையகக் கணினியொன்றிலிருந்தோ பெற்றுக் கொள்ளப்படலாம். 

இணையப் பக்கமானது கீழ்வருவனவற்றைப் பொதுவாகக் கொண்டிருக்கும்.
*சொற்கள்
*படங்கள் (gif, JPG அல்லது PNG)
*ஒலி (midi, wav)
*வேறு மென்பொருட்கள் (flash, shockwaver)
*ஜாவா அப்லெட்கள்

இணையப் பக்கத்தை மெருகேற்ற உதவுகின்ற நிலைகள்
*ஸ்கிரிப்ட் (பொதுவாக ஜாவாஸ்கிரிப்ட்)
*meta tags
*Cascading Style Sheets (CSS) இணையத் தளமானது எவ்வாறு காட்சியளிக்க வேண்டும் என்பதைத் தீர்மானிக்கும்
*கருத்துகள் (Comments)

பகுப்பு:வலைத்தளங்கள்
தமிழ் வைத்திய விசாரணி

**தமிழ் வைத்திய விசாரணி** என்னும் சஞ்சிகை நாவலர் கோட்டம் ஆ. முத்துத்தம்பிப்பிள்ளை அவர்களால் 1898 ஆம் ஆண்டில் யாழ்ப்பாணத்தில் பிரசுரிக்கப்பட்டது. இதில் மேலைநாட்டு, கீழைநாட்டு வைத்திய முறைகளை ஒப்பிட்டு கட்டுரைகள் வெளிவந்தன. இறந்தவரை எரிப்பதில் உள்ள சுகாதாரச் சிறப்பு, புதைப்பதில் உள்ள கேடு, கன்மக் கொள்கை, விபத்துக்கள் போன்றவை பற்றி எழுதினார்.

பகுப்பு:ஈழத்து சஞ்சிகைகள்
பகுப்பு:மருத்துவத் தமிழ் இதழ்கள்
ஐக்கிய நாடுகள் வளர்ச்சித் திட்டம்

**ஐக்கிய நாடுகளின் வளர்ச்சித் திட்டம்** (*United Nations Development Programme*), உலகின் மிகப்பெரிய தொழில்நுட்ப உதவி வழங்கும் அமைப்பாகும். அமெரிக்காவில் நியூயார்க்கைத் தலைமையிடமாகக் கொண்டுள்ளது. இதை 1965ஆம் ஆண்டு நிறுவினர். 1990இலிருந்து மனித வளர்ச்சி அறிக்கை மற்றும் மனித வளர்ச்சிச் சுட்டெண் களை வெளியிட்டு வருகின்றது. இதன் மிகப் பெரும் உதவி வழங்கும் நாடாக அமெரிக்கா விளங்குகின்றது இதைத் தொடர்ந்து ஐக்கிய இராச்சியம், ஜப்பான், நெதர்லாந்து, நோர்வே, சுவீடன், ஐரோப்பிய ஒன்றியமும் உதவி வழங்கி வருகின்றன. 

### ஐக்கிய நாடுகளின் வளர்ச்சித் திட்டத்தின் இலக்குக்கள்
* மக்களாட்சி அரசு
* வறுமை ஒழிப்பு
* கடும் இக்கட்டான நிலையை அடையாமல் காப்பதும் உதவுதலும். (*Crisis Prevention and Recovery*)
* ஆற்றலும் சுற்றுச் சூழலும்
* HIV/ஏமக்குறைவு (*AIDS*)

ஐக்கிய நாடுகளின் வளர்ச்சித் திட்டமானது வளர்ந்து வரும் நாடுகளில் சரியான சிறந்த முறையில் பயன்படுத்த உதவி வருகின்றது.

## மேற்கோள்கள்


பகுப்பு:ஐக்கிய நாடுகள் நிறுவனங்கள்
மு. பொன்னம்பலம்

**மு. பொன்னம்பலம்** (1939 - 6 நவம்பர் 2024) ஈழத்தின் குறிப்பிடத்தக்க எழுத்தாளர்.  கவிதை, சிறுகதை, நாவல், விமர்சனக் கட்டுரைகள் என பல்துறைகளிலும் இவர் பங்களித்திருத்தார்.  1950களில் கவிதை எழுதத் தொடங்கிய பொன்னம்பலத்தின் முதற்கவிதைத் தொகுதியான *அது* 1968 இல் வெளிவந்தது. இவர் எழுத்தாளர் மு. தளையசிங்கத்தின் சகோதரர் ஆவார்.

## வாழ்க்கைக் குறிப்பு
மு. பொன்னம்பலம் யாழ்ப்பாண மாவட்டம், புங்குடுதீவைப் பிறப்பிடமாகக் கொண்டவர். தன் பன்னிரண்டு வயதிலேயே கவிதை எழுதி இலக்கியத்தில் மு. பொன்னம்பலம் ஈடுபடத் தொடங்கினார். 1980களின் பிற்பகுதியில் யாழ்ப்பாணத்தில் இருந்து வெளிவந்த *திசை* என்ற கிழமை இதழின் ஆசிரியராகப் பணியாற்றினார்.

## விருதுகளும் பரிசுகளும்
*மு. பொன்னம்பலம் எழுதிய  "திறனாய்வின் புதிய திசைகள்" என்ற நூலுக்கு மலேசியாவில் தான்சிறீ சோமசுந்தரம் கலை, இலக்கிய அறவாரியம் 2010/2011ஆம் ஆண்டுகளுக்கான அனைத்துலகப் புத்தகங்களுக்கான இலக்கியப் பரிசாக 10,000 அமெரிக்க டாலர்களை வழங்கியது.
*'தமிழ் நிதி' விருதை கொழும்புத் தமிழ்ச் சங்கம் வழங்கிக் கௌரவித்தது.

## இவரது நூல்கள்
* *அது* (1968)
* *அகவெளிச் சமிக்ஞைகள்* (1980)
* *விடுதலையும் புதிய எல்லைகளும்* (1990)
* *பேரியல்பின் சிற்றொலிகள்* (1990)
* *யதார்த்தமும் ஆத்மார்த்தமும்* (1990)
* *கடலும் கரையும்* (1996)
* *காலி லீலை* (1997)
* *நோயில் இருத்தல்* (1999)
* *திறனாய்வு சார்ந்த பார்வைகள்* (2000)
* *ஊஞ்சல் ஆடுவோம்* (2001)
* *பொறியில் அகப்பட்ட தேசம்* (2002)
* *சூத்திரர் வருகை*
* *விசாரம்*
* *திறனாய்வின் புதிய திசைகள்* (2011)

## மேற்கோள்கள்

பகுப்பு:ஈழத்து எழுத்தாளர்கள்
பகுப்பு:புங்குடுதீவு நபர்கள்
பகுப்பு:1939 பிறப்புகள்
பகுப்பு:இலங்கைத் திறனாய்வாளர்கள்
பகுப்பு:2024 இறப்புகள்
ஐக்கிய நாடுகளின் சிறுவர் நிதியம்

**ஐக்கிய நாடுகளின் சிறுவர் நிதியம்** (United Nations Children's Fund or UNICEF) 11 டிசம்பர் 1946 இல் ஐக்கிய நாடுகளின் பொதுச்சபையினால் இரண்டாம் உலகயுத்தத்தில் அழிவுற்ற நாடுகளில் உள்ள சிறார்களுக்கு உணவு மற்றும் சுகாதார வசதிகளை வழங்கும் நோக்குடன் ஆரம்பிக்கப்பட்டது. 1953இல் ஐக்கியநாடுகளின் நிதந்தர அமைப்பாகி இதன் முன்னைய பெயரான **ஐக்கிய நாடுகளின் பன்னாட்டுச் சிறுவர்களிற்கான அவசரகால உதவி** (United Nations International Children's Emergency Fund) என்னும் பெயரானது ஐக்கிய நாடுகளின் சிறுவர் நிதியம் என மாற்றப்பட்டது. எவ்வாறெனினும் இன்றும் இதன் முன்னைய பெயரில் இருந்து சுருக்கி அறியப்பட்ட யுனிசெஃப் என்றே இன்னமும் அறியப்படுகின்றது. இதன் தலைமை அலுவலகமானது அமெரிக்காவின் நியூயார்க் நகரில் அமைந்துள்ளது. ஐக்கிய நாடுகளின் சிறுவர் நிதியமானது வளர்ந்து வரும் நாடுகளின் தாய் சேய் தொடர்பான வசதிவாய்ப்புக்களை பெருக்கும் திட்டங்களை நடைமுறைப்படுத்தி வருகின்றது. 1965ஆம் ஆண்டின் அமைதிக்கான நோபல் பரிசு இவ்வமைப்பிற்கு வழங்கப்பட்டது. ஐக்கிய நாடுகளின் சிறுவர் நிதியமானது தனது திட்டங்களுக்கான நிதி வசதிக்கு உதவி வழங்கும் நாடுகள் மற்றும் தனியார் நிறுவனங்களையே சார்ந்துள்ளது.

## முக்கிய இலக்குகள்
யுனிசெஃப் அமைப்பானது 155 நாடுகளில் பணியாற்றி வருகின்றது. 
கீழ்வரும் ஐந்து முக்கிய இலக்குகளில் ஐக்கிய நாடுகளின் சிறுவர் நிதியம் ஈடுபட்டு வருகின்றது.
* பெண் பிள்ளைகளின் கல்வி
* ஏற்பூசி ஏற்றல் (Immunisation )
* எச்.ஐ.வி/எய்ட்ஸ்
* சிறுவரின் பாதுகாப்பு
* சிறார் பருவம் (Early childhood)

இவை தவிர, குடும்ப அமைப்பில் குழந்தைகளை வளரச் செய்தல், குழந்தைகளின் உடல் மற்றும் மன வளர்ச்சிக்காக விளையாட்டுக்களை ஊக்குவிப்பது போன்ற நடவடிக்கைகளிலும் ஈடுபட்டு வருகின்றது.

## இதையும் காண்க
யுனிசெப் இந்தியா
## வெளி இணைப்புகள்
* ஐக்கிய நாடுகளின் சிறுவர் நிதியம் அதிகாரப்பூர்வத்தளம் 

## மேற்கோள்கள்

பகுப்பு:ஐக்கிய நாடுகள் நிறுவனங்கள்
பகுப்பு:நோபல் அமைதிப் பரிசு பெற்றவர்கள்
பகுப்பு:யுனிசெப்
பகுப்பு:இந்திரா காந்தி அமைதிப் பரிசு பெற்றவர்கள்
கார் நாற்பது

பண்டைக்காலத் தமிழரின் அக வாழ்க்கையின் அம்சங்களை, தன்னைப் பிரிந்து வேற்றூர் சென்ற தலைவனின் வருகைக்காகப் பார்த்திருக்கும் தலைவியின் ஏக்கத்தினூடாகக் கார்காலப் பின்னணியில் எடுத்துக் கூறுகின்ற நூல் **கார் நாற்பது**. அகப் பொருள் சார்ந்தது. மதுரையைச் சேர்ந்த கண்ணங் கூத்தனார் என்னும் புலவரால் இயற்றப்பட்டது. சங்கம் மருவிய காலத் தமிழ் இலக்கியத் தொகுப்பான பதினெண்கீழ்க்கணக்கு நூல்களுள் இதுவும் ஒன்று. இவ் வரிசையில் அமைந்த அகப்பொருள் நூல்கள் ஆறில் மிகச்சிறியது கார்நாற்பது ஆகும். 

கார்காலத்தின் இயற்கை நிகழ்வுகளையும், அக்காலத்தில் நிகழும் பண்பாட்டு நிகழ்வுகளையும், தலைவியின் மனநிலையோடு சேர்த்து இந் நூலில் எடுத்துக் கூறப்படுகின்றது. 

## எடுத்துக்காட்டு

கார்காலத் திருவிழாக்களில் ஒன்றான கார்த்திகை விளக்குத் திருவிழாவின் போது மக்கள் ஏற்றி வைத்துள்ள விளக்குகளைப் போல, வரிசையாக எங்கும் பூக்கள் பூக்கும் படியாகத் தலைவனின் வருகையை அறிவிக்கும் தூதாக மழை வந்துள்ளது என்னும் பொருளில் வரும் இந்நூற் பாடல் இது:

: *நலமிகு கார்த்திகை நாட்டவ ரிட்ட*
: *தலைநாள் விளக்கிற் றகையுடைய வாகிப்*
: *புலமெலாம் பூத்தன தோன்றி சிலமொழி*
: *தூதொடு வந்த மழை*

## இவற்றையும் பார்க்கவும்

* தமிழ் இலக்கியம்

## வெளியிணைப்புகள்

கார் நாற்பது அடங்கலான மூன்று நூல்களின் தொகுப்பு - மதுரைத் திட்டத்திலிருந்து 

கார் நாற்பது உரை - பதினெண் கீழ்க்கணக்கு

பகுப்பு:பதினெண்கீழ்க்கணக்கு நூல்கள்
சாவகச்சேரி

**சாவகச்சேரி** இலங்கையின் வடக்கு மாகாணத்தில் உள்ள ஒரு நகரமாகும். இது யாழ்ப்பாண மாவட்டத்தில் உள்ள தென்மராட்சி எனும் பிரிவில் அமைந்துள்ளது.

## உள்நாட்டுப் போரில் சாவகச்சேரி

இலங்கையில் உள்நாட்டுப் போர் நடைபெற்ற போது சாவகச்சேரி நகரையும் அதனை அண்டிய பகுதிகளிலும் பல உக்கிர சண்டைகள் நடைபெற்றன. 1995 ஆம் ஆண்டில் யாழ்ப்பாணத்தை இலங்கை இராணுவம் கைப்பற்றியபோது சாவகச்சேரியும் தமிழீழ விடுதலைப் புலிகளிடம் இருந்து இலங்கை இராணுவத்தால் கைப்பற்றப்பட்டது. 2000 ஆம் ஆண்டில் ஓயாத அலைகள் மூன்று நடவடிக்கையின் போது புலிகள் சாவகச்சேரியைக் கைப்பற்றிய போதும் பின்னர் பின்வாங்கிச் சென்றனர்.

## போக்குவரத்து

இலங்கை தொடருந்து வலையமைப்பில் நாவற்குழி, மீசாலை தொடருந்து நிலையங்களுக்கிடையில் **சாவகச்சேரி** அமைந்துள்ளது. எனினும் தொடருந்து போக்குவரத்து போரின் காரணமாக இடைநிறுத்தப்பட்டு 2014ம் ஆண்டிலிருந்து மீண்டும் இடம்பெறுகிறது,

## கோயில்கள்
* நுணாவில் கிழக்கு ஸ்ரீதுர்க்காதேவி தேவஸ்தானம்
* கல்வயல் பெருங்குளம் வீரகத்தி விநாயகர் கோயில்
* வாரிவனேஸ்வரர் ஆலயம் (சாவகச்சேரி சிவன் கோயில்)
* மீசாலை சோலை அம்மன் கோயில்
* சாவகச்சேரி வாரிவனம் ஶ்ரீ முத்துமாரி அம்மன் கோயில்
* செருக்கல்பதி சித்தி விநாயகர் ஆலயம்
* சாவகச்சேரி பெரியமாவடி கந்தசுவாமி கோவில்

## பாடசாலைகள்
* சாவகச்சேரி இந்துக் கல்லூரி
* சாவகச்சேரி மகளிர் கல்லூரி
* சாவகச்சேரி டிறிபேக் கல்லூரி

## புகழ்பெற்றவர்கள்
* நடராஜா ரவிராஜ்
* ஆனந்தி சூர்யப்பிரகாசம்
* கல்வயல் வே. குமாரசுவாமி

## மேற்கோள்கள்

பகுப்பு:யாழ்ப்பாண மாவட்டத்திலுள்ள ஊர்களும், நகரங்களும்
பகுப்பு:நகரம் தொடர்பான குறுங்கட்டுரைகள்
ஐந்திணை எழுபது

**ஐந்திணை எழுபது** சங்கம் மருவிய காலத் தமிழ் நூல்களுள் ஒன்று. பதினெண்கீழ்க்கணக்கு நூல்கள் என வழங்கப்படும் 18 நூல்கள் கொண்ட தொகுதியுள் அடங்குவது. அகப்பொருள் சார்ந்த இந்நூலை எழுதியவர் மூவாதியார் என்னும் புலவர். கி.பி ஐந்தாம் நூற்றாண்டைச் சேர்ந்ததாகக் கருதப்படுகின்றது. 

*ஐந்திணைகள்* என்பன முல்லை, குறிஞ்சி, மருதம், பாலை, நெய்தல் என்னும் ஐந்து வகையான பண்டைத் தமிழர் நிலப்பகுப்புகளாகும். இவ்வைந்து திணைகளையும் பின்னணியாகக் கொண்டு திணைக்கு 14 பாடல்கள் வீதம் மொத்தம் எழுபது பாடல்களைக் கொண்டதால் இந்நூல் *ஐந்திணை எழுபது* எனப் பெயர் பெற்றது. இந்நூலில் குறிஞ்சி, முல்லை, பாலை, மருதம், நெய்தல் என்ற அடைவில் திணைகள் அமைந்துள்ளன. பாலை நிலம் முல்லையும் குறிஞ்சியும் தம் இயல்புகெட்டுத் தோன்றுவது ஆதலானும், நான்கு திணைகளுக்கும் பொதுவாய் 'நடுவண் ஐந்திணை' என்று சிறப்பிக்கப் பெறுவதனாலும் பாலைத் திணை இதில் நடுவில் அமைக்கப்பட்டு உள்ளது என்பர். 

அகப்பொருள் சார்ந்த ஏனைய பல தமிழ் இலக்கிய நூல்களைப் போலவே, இதுவும் காதல் வயப்பட்ட உள்ளங்களின் அக உணர்வுகளை அக்கால சமூக வாழ்க்கை முறைகளினதும், பண்பாட்டினதும் பின்னணியிலும், அத்தகைய வேறுபட்ட உணர்வுகளுக்குப் பொருத்தமான நிலத்திணைகளின் பின்னணியிலும் எடுத்துக்கூறுகின்றது. 

## எடுத்துக்காட்டு

: *இனத்த வருங்கலை பொங்கப் புனத்த*
: *கொடிமயங்கு முல்லை தளிர்ப்ப இடிமயங்கி*
: *யானும் அவரும் வருந்தச் சிறுமாலை*
: *தானும் புயலும் வரும்*. 

## ஆய்வுக் கருத்துகள்

மற்றொரு பதினெண் கீழ்க்கணக்கு நூலான ஐந்திணை ஐம்பதை அடியொற்றி இந்நூல் எழுதப்பட்டு இருக்கலாம் எனக்கருதப்படுகிறது. எனவேதான் இவ்விருநூல்களுக்கும் இடையில் பெயர் ஒற்றுமை இருக்கிறது எனக் கூறப்படுகிறது. மேலும் இருநூல்களிலும் சில அடிகளும் கருத்துகளும் ஒன்றுபோலவே அமைந்துள்ளன. எடுத்துக்காட்டாக ஐந்திணை ஐம்பதில் உள்ள 38-ஆம் பாட்டில், "கள்ளத்தின் ஊச்சும் சுரம் என்பர், காதலர் உள்ளம் படர்ந்த நெறி" என்னும் வரிகள் அப்படியே, ஐந்திணை எழுபதில் உள்ள 36-ஆம் பாட்டில் "கள்ளர் வழங்கும் சுரம் என்பர், காதலர் உள்ளம் படர்ந்த நெறி" என இடம்பெற்று உள்ளன.

இந்நூலின் தொடக்கத்தில் விநாயகரைப் பற்றிக் கடவுள் வணக்கப் பாடல் ஒன்று சில பிரதிகளில் காணப்படுகிறது. இக்கடவுள் வாழ்த்து நூலுக்குப் புறம்பாக இருப்பதாலும் இப்பாடலுக்குப் பழைய உரைகாரர் உரை எழுதாததாலும் இது நூலாசிரியரான மூவாதியாரால் இயற்றப்பட்டு இருக்காது எனக் கருதப்படுகிறது.

## இவற்றையும் பார்க்கவும்

* தமிழ் இலக்கியம்
* தமிழர் நிலத்திணைகள்

## வெளியிணைப்புகள்
* ஐந்திணை எழுபது நூலையும் உள்ளடக்கிய நான்கு நூல்களின் தொகுப்பு - மதுரைத் திட்டத்திலிருந்து 
* ஐந்திணை எழுபது நூல் உரை - பதினெண் கீழ்க்கணக்கு

பகுப்பு:பதினெண்கீழ்க்கணக்கு நூல்கள்
மலை நாட்டுச் சிங்களவர்

**மலை நாட்டுச் சிங்களவர்** எனப்படுவோர் கண்டியையும் அதை அண்டிய மலையகப் பகுதிகளில் பூர்வீகமாக வாழ்ந்து வரும் சிங்களவர்கள். இவர்களே உயர் சாதிச் சிங்களவராகக் கணிக்கப்படுகின்றனர். மலைநாட்டுச் சிங்களவரின் கொடியாக இருந்த சிங்கக் கொடியே 1952 இல் இலங்கைத் தேசியக் கொடியாக ஏற்றுக் கொள்ளப்பட்டது. மலைநாட்டுச் சிங்களவர் தொடர்புபடும் குடிவழக்குகளில் கண்டியச் சட்டம் செல்வாக்குச் செலுத்துகிறது. இவர்கள் கண்டிச்சிங்களவர் எனவும் அழைக்கப்படுகின்றனர்.

மற்றவர்கள் களுத்துறைச் சிங்களவர் அல்லது கரையோரச் சிங்களவர் என அழைக்கப்படுகின்றனர்.

பகுப்பு:இலங்கை பௌத்தர்கள்
பகுப்பு:இலங்கை இனக்குழுக்கள்
திணைமொழி ஐம்பது

**திணைமொழி ஐம்பது** என்பது கண்ணன் சேந்தனார் என்னும் புலவர் பாடிய ஐம்பது அகப்பொருட் பாடல்களைக் கொண்ட நூல். சங்கம் மருவிய காலத்துத் தமிழ் நூல் தொகுப்பான பதினெண்கீழ்க்கணக்கு நூல் தொகுப்பில் அடங்கியது இது. கி.பி நான்காம் நூற்றாண்டைச் சேர்ந்ததாகக் கருதப்படுகின்றது. திணைமொழியைம்பதினை இயற்றிய கண்ணன் சேந்தனார் சாத்தந்தையார் என்ற பெரியாரின் மகன் ஆவர்.

பண்டைத் தமிழ் இலக்கியங்களில் காணும் வழக்கிற்கு அமைய அகப்பொருள் இலக்கியமான இது ஐந்து நிலத்திணைகளையும் பின்னணியாக வைத்து எழுதப்பட்டுள்ளது. இதிலுள்ள ஐம்பது பாடல்களும் திணைக்குப் பத்துப்பாடல்களாக அமைக்கப்பட்டுள்ளன.

## எடுத்துக்காட்டு

: *புன்னை பொரிமலரும் பூந்தண் பொழிலெல்லாம்*
: *செங்கண் குயில்அக வும்போழ்து கண்டும்*
: *பொருள்நசை உள்ளம் துரப்பத் துறந்தார்*
: *வருநசை பார்க்கும்என் நெஞ்சு*.

## இவற்றையும் பார்க்கவும்

* தமிழ் இலக்கியம்
* தமிழர் நிலத்திணைகள்

## மேற்கோள்கள்

## வெளியிணைப்புகள்
* திணைமொழி ஐம்பதையும் உள்ளடக்கிய நான்கு நூல்களின் தொகுப்பு - மதுரைத் திட்டத்திலிருந்து 
* திணைமொழி ஐம்பது உரை - பதினெண் கீழ்க்கணக்கு

பகுப்பு:பதினெண்கீழ்க்கணக்கு நூல்கள்
திணைமாலை நூற்றைம்பது

**திணைமாலை நூற்றைம்பது** பண்டைத் தமிழ் நூற் தொகுப்பான பதினெண்கீழ்க்கணக்கில் அடங்கியது. 153 பாடல்களைக் கொண்ட இஃது ஒரு அகப்பொருள் சார்ந்த நூல். கணிமேதாவியார் என்பவர் இதனை இயற்றினார். இன்னொரு பதினெண்கீழ்க்கணக்கு நூலான ஏலாதியும் இவர் இயற்றியதே. 

இந்நூல் ஐந்து நிலத்திணைகளினது பின்னணியில் இயற்றப்பட்டுள்ளது. இது பின்வரும் முறையில் வகுக்கப்பட்டுள்ளன.

## எடுத்துக்காட்டு

: *பாலையாழ்ப் பாண்மகனே! பண்டுநின் நாயகற்கு* 
: *மாலையாழ் ஓதி வருடாயோ? - காலையாழ்* 
: *செய்யும் இடமறியாய் சேர்ந்தாநின் பொய்ம்மொழிக்கு* 
: *நையும் இடமறிந்து நாடு*. 

## இவற்றையும் பார்க்கவும்
*  தமிழ் இலக்கியம்
*  தமிழர் நிலத்திணைகள்

## வெளியிணைப்புகள்

*  திணைமாலை ஐம்பது - மதுரைத் திட்டத்திலிருந்து
*  திணைமாலை நூற்றைம்பது நூல் உரை - பதினெண் கீழ்க்கணக்கு

பகுப்பு:பதினெண்கீழ்க்கணக்கு நூல்கள்
கைந்நிலை

**கைந்நிலை** பதினெண்கீழ்க்கணக்கு நூல்கள் எனப்படும் சங்கம் மருவிய காலத் தமிழ் நூல் தொகுதியில் அடங்கிய ஒரு நூல். இத் தொகுப்பில் காணப்படும் ஆறு அகப்பொருள் நூல்களுள் இதுவும் ஒன்று. இஃது அறுபது பாடல்களால் ஆனது. ஐந்து தமிழர் நிலத்திணைப் பிரிவுகளைப் பின்னணியாகக் கொண்டு பாடல்கள் வெண்பா பாவகையில் உள்ளன. இதன் காரணமாக இதற்கு **ஐந்திணை அறுபது** என்ற பெயரும் உண்டு. இதை இயற்றியவர் புல்லங்காடனார் என்னும் ஒரு புலவர். 
சைவசித்தாந்த நூற்பதிப்புக் கழகம் உரை இந்நூலுக்கு உள்ளது. கை என்றால் ஒழுக்கம்.  நிலை என்றால் தன்மை.  ஆகவே,ஐந்திணையின் ஒழுக்க நிலையைக் கூறும் நூல் என்னும் பொருளில் இந்நூலின் பெயர் கைந்நிலை என அமைந்துள்ளது.இந்நூலில் ஆசை,பாசம்,கேசம், இரசம்,இடபம்,உத்தரம் போன்ற வடசொற்கள் கலந்து காணப்படுகின்றன. 

கைந்நிலை நூலில் 60 பாடல்கள் உள்ளன.  
குறிஞ்சி 12
பாலை 7
முல்லை 3 
மருதம் 11 
நெய்தல் 12
ஆகிய 45 பாடல்கள் முழுமையான வடிவில் உள்ளன. பிற செல் அரித்த நிலையில் சிதைந்துள்ளன.  

## மேற்கோள்

பகுப்பு:பதினெண்கீழ்க்கணக்கு நூல்கள்

## வெளியிணைப்புகள்

* கைந்நிலை நூல் உரை - பதினெண் கீழ்க்கணக்கு
உயிர்மை

**உயிர்மை** 2003 ஆகத்து மாதத்திலிருந்து மனுஷ்யபுத்திரனை ஆசிரியராகக் கொண்டு இலக்கிய மாத இதழாக வெளிவருகிறது. அரசியல், சமூகவியல், அறிவியல், சூழலியல், சினிமா, பழந்தமிழ் இலக்கியம், சிறுகதை, கவிதை, நூல் விமர்சனம் என்பனவற்றிற்கு முக்கியத்துவமளித்து வருகின்றது. நாடகம் தொடர்பிலும் உயிர்மை கவனம் செலுத்துகின்றது. நல்ல, வித்தியாசமான நிழற்படங்களுக்கும், உருக்களுக்கும் இவ்விதழ் இடமளிக்கிறது. உயிர்மை பதிப்பகம் மூலம் பெருமளவு தரமான நூல்கள் வெளியிடப்படுகின்றன.

## இணைப்பு
* உயிர்மை பதிப்பகம்

பகுப்பு:தமிழ்நாட்டுத் தமிழ் இதழ்கள்
பகுப்பு:தமிழ்நாட்டுப் பதிப்பகங்கள்
களவழி நாற்பது

பதினெண்கீழ்க்கணக்கு நூற் தொகுப்பில் உள்ள நூல்களுள் புறப்பொருள் கூறுகின்ற ஒரே நூல் **களவழி நாற்பது**. சோழ மன்னனான கோச்செங்கணானுக்கும், சேரமான் கணைக்காலிரும்பொறைக்கும் இடையே கழுமலத்தில் இடம் பெற்ற போரின் பின்னணியில் எழுதப்பட்டது இந் நூல். இதை எழுதியவர் பொய்கையார் என்னும் புலவர். இவர் சேர மன்னனுடைய நண்பன். நடைபெற்ற போரில் சேரன் தோற்றுக் கைதி ஆகிறான். அவனை விடுவிக்கும் நோக்கில் பாடப்பட்டதே இந் நூல் எனக் கருதப்படுகின்றது. 

இதிலுள்ள நாற்பது பாடல்கள் அக்காலத்துப் போர்க்களக் காட்சிகளையும், சோழனும் அவனது படைகளும் புரிந்த வீரப் போர் பற்றியும் கவி நயத்துடன் எடுத்துக்காட்டுகின்றன. 

இந்நூலிலுள்ள மிகப் பெரும்பாலான பாடல்களில் யானைப் படைகள் குறிப்பிடப்படுவது அக்காலத்தில் போர்களில் யானைப் படைகளின் முக்கியத்துவத்தை எடுத்துக்காட்டுகிறது எனலாம்.
## களவழி
நெல் முதலான விளைச்சலை அடித்து அழி தூற்றும் களத்தைப் பாடுவது 'ஏரோர் களவழி'. பகைவரை அழிக்கும் போர்க்களத்தைப் பாடுவது 'தேரோர் களவழி'  தேரோர் களவழியைப் பாடும் நூல் களவழி நாற்பது. இந்தக் களவழி பெரும்பாலும் மரபுவழிச் செய்திகளையே தருகிறது. கழுமத்தில் நடைபெற்ற போரைப் பற்றிக் கொடூரமான வர்ணனைகளையும் செய்கிறது. சோழ மன்னன் செங்கணான் சேரமன்னன் கணைக்கால் இரும்பொறையை வென்று குடவாயில் கோட்டம் என்னும் இடத்தில் சிறையிலிட்டான் என்றும், புலவர் பொய்கையார் செங்கணானைப் பாடித் தனது நண்பரான கணைக்கால் இரும்பொறையை விடுவிக்க வேண்டினார் என்பதும் . சோழ வேந்தனும் சம்மதம் தெரிவித்தான் என்பதும் குறிப்பிடத்தக்கது

## போர்க்களம்
*போர் 'திருப்பூர்' என்னுமிடத்தில் நடைபெற்றதாகப் புறநானூற்றுப் பாடலின் அடிக்குறிப்பு தெரிவிக்கிறது.  
*களவழி நாற்பதுக்கு உரை எழுதியோர் கழுமலம் என்னும் ஊரில் நடைபெற்றதாகக் குறிப்பிடுகின்றனர்.   
*புறநானூற்றுக் கணைக்கால் இரும்பொறை சிறைச்சாலையில் உயிர் துறந்தான்.
*களவழி நாற்பது நூலின் கணைக்கால் இரும்பொறை சிறையிலிருந்து மீட்கப்பட்டான்

## எடுத்துக்காட்டு

சினங்கொண்ட சோழன் செங்கணான் போர் புரிகின்ற களத்திலே, தச்சனுடைய தொழிற்சாலையில் பொருட்கள் இறைந்து கிடப்பதைப்போல, கொலைவெறி கொண்டு பாய்கின்ற யானைகள் புகுந்த இடமெல்லாம் பிணங்கள் விழுந்து கிடக்கின்றன என்னும் பொருள்படுவது கீழே காணப்படும் பாடல்.

: *கொல்யானை பாயக் குடைமுருக்கி யெவ்வாயும்*
: *புக்கவா யெல்லாம் பிணம்பிறங்கத் - தச்சன்*
: *வினைபடு பள்ளிறிய் றோன்றும் செங்கட்"
: *சினமால் பொருத களத்து.''

## சோழனைக் குறிக்கும் தொடர்மொழிகள்
*புனல் நாடன்  நீர் நாடன்  காவிரி நாடன்  காவிரி நீர்நாடன்  
*செங்கண்மால்  செங்கண் சினமால் 
*செம்பியன்  புனை கழற்கால் செம்பியன்  கொடித் திண்தேர் செம்பியன்  திண்தேர்ச் செம்பியன் 
*சேய்  செரு மொய்ம்பின் சேய்  பைம்பூண் சேய் 

## இவற்றையும் பார்க்கவும்
* தமிழ் இலக்கியம்

## அடிக்குறிப்புகள்
* தனிநிலை எண்கள் இந்நூலின் பாடல் வரிசை எண்ணைக் குறிக்கும்.

## வெளியிணைப்புகள்

களவழி நாற்பது உட்பட நான்கு நூல்கள் அடங்கிய தொகுதி. மதுரைத் திட்டத்திலிருந்து

களவழி நாற்பது உரை - பதினெண் கீழ்க்கணக்கு

பகுப்பு:பதினெண்கீழ்க்கணக்கு நூல்கள்
ஐந்திணை ஐம்பது

பதினெண்கீழ்க்கணக்கு நூல்களுள் அகப்பொருள் கூறும் நூல்களுள் ஒன்று **ஐந்திணை ஐம்பது**. இதை எழுதியவர் மாறன் பொறையனார் என்னும் புலவர். இது கி.பி. நான்காம் நூற்றாண்டைச் சேர்ந்த நூல் எனக் கருதப்படுகின்றது.

முல்லை, குறிஞ்சி, மருதம், பாலை, நெய்தல் என நிலங்களை ஐந்து திணைகளாகப் பிரிப்பது பண்டைத் தமிழர் வழக்கு. அக்காலத் தமிழ் இலக்கியங்களிலும், அவ்விலக்கியங்களில் எடுத்தாளப்படும் விடயங்களுக்குப் பின்னணியாக இத்திணைகள் எடுத்துக்கொள்ளப்பட்டன. சொல்ல விழைந்த கருப்பொருளின் தன்மைகளுக்கேற்ப உருவாக்க வேண்டிய மனநிலைகளுக்குப் பொருத்தமான பின்னணிச் சூழ்நிலைகளை இத் திணைகளில் ஒன்றோ பலவோ வழங்கின.

ஐந்திணை ஐம்பதில், மேற்காட்டிய ஒவ்வொரு திணையின் பின்னணியிலும் பத்துப் பத்துப் பாடல்களாக ஐம்பது பாடல்கள் உள்ளன.

## எடுத்துக்காட்டு

பாலைத் திணையைப் பின்னணியாகக் கொண்ட ஒரு பாடல் இது. வாழ்ந்த சூழலின் வசதிகளையும் பசுமையான நினைவுகளையும் விடுத்துக் காதலனுடன் வறண்ட பாலைநிலப் பகுதியூடாகச் செல்கிறாள் தலைவி. பாலை நிலத்துக்கே இயல்பான கடுமை வாட்டும் எனினும் காதல் வயப்பட்ட உள்ளங்களுக்கே இயல்பான விட்டுக்கொடுப்புகள் அவர்களை மேலும் நெருக்கமாக்கும். இக்கருத்தை விளக்கும் இனிய பாடலொன்று இந்நூலில் வருகின்றது.

: *சுனைவாய்ச் சிறுநீரை எய்தாதென் றெண்ணிப்*
: *பிணைமான் இனிதுண்ண வேண்டிக் - கலைமாத்தன்*
: *கள்ளத்தின் ஊச்சும் சுரமென்பர் காதலர்*
: *உள்ளம் படர்ந்த நெறி.*

ஆணும் பெண்ணுமான இரு மான்கள் (கலைமான், பிணைமான்) பாலை நிலத்து நீர்ச் சுனை ஒன்றின் முன்னே நிற்கின்றன. வறண்டு போன அச்சுனையில் இருக்கும் நீர் இரண்டுக்கும் போதுமானதாக இல்லை. தான் அருந்தாவிட்டால் பெண்மானும் அருந்தாது என்பது ஆண்மானுக்குத் தெரியும். எனவே பெண்மான் அருந்தட்டும் எனத் தான் அருந்துவது போல் பாசாங்கு செய்கிறதாம் ஆண்மான். இதுவே காதல் உள்ளங்களின் ஒழுக்கம் என்கிறார் புலவர்.

## இவற்றையும் பார்க்கவும்

* தமிழ் இலக்கியம்
* தமிழர் நிலத்திணைகள்

## மேற்கோள்கள்

## வெளி இணைப்புகள்
* ஐந்திணை ஐம்பதையும் உள்ளடக்கிய நான்கு நூல்களின் தொகுப்பு - மதுரைத் திட்டத்திலிருந்து 
* ஐந்திணை ஐம்பது உரை - பதினெண் கீழ்க்கணக்கு

பகுப்பு:பதினெண்கீழ்க்கணக்கு நூல்கள்
பகுப்பு:4 ஆம் நூற்றாண்டுத் தமிழ் நூல்கள்
காலச்சுவடு (இதழ்)

**காலச்சுவடு** 1988இன் நடுப்பகுதியில் சுந்தர ராமசாமியை ஆசிரியராகக் கொண்டு காலாண்டிதழாக வெளிவரத் தொடங்கியது. சிறிதுகாலத்தில் நிறுத்தப்பட்டுப் பின்னர் மீண்டும் 1994 இல் கண்ணனையும் மனுஷ்யபுத்திரனையும் ஆசிரியர்களாகக் கொண்டு வெளிவந்தது. இப்போது, எஸ். ஆர். சுந்தரம் எனும் கண்ணனை ஆசிரியராகக் கொண்டு வெளிவருகிறது. தொடக்க காலத்தில் காலாண்டிதழாகவும், பின்னர் இருமாத இதழாகவும் வெளிவந்து தற்போது மாத இதழாக வெளிவருகிறது. சிறுகதை, கவிதை, மற்றும் அரசியல், சினிமா, கலை, இலக்கியம் தொடர்பான கட்டுரைகள் என்பவற்றுக்கு இடமளித்து வருவதுடன், பல்வேறு துறைசார்ந்தோரின் நேர்காணல்களையும் பதிவுசெய்து வருகின்றது. காலச்சுவடு பதிப்பகம் பெருமளவு நூல்களையும் வெளியிட்டுள்ளது.

## வெளி இணைப்புகள்
* காலச்சுவடு

பகுப்பு:தமிழ்நாட்டுச் சிற்றிதழ்கள்
பகுப்பு:தமிழ்நாட்டுப் பதிப்பகங்கள்
குமுதம் தீராநதி (இதழ்)

** தீராநதி**(*Theeraanadhi*) குமுதம் பப்ளிக்கேஷன் நிறுவனத்தினரால் 2002 ஆம் ஆண்டு முதல் தீவிர இலக்கியத்துக்கான மாத இதழாக வெளியிடப்படுகிறது. கவிதை, சிறுகதை, நூல்விமர்சனம், பல்துறை சார்ந்தவர்களுடனான நேர்காணல் ஆகிய அம்சங்களை இவ்விதழ் உள்ளடக்குகின்றது. முந்திய தலைமுறை இலக்கியவாதிகள், இலக்கியச் சஞ்சிகைகள் அறிமுகம் செய்யப்படுவதுடன், சினிமா மற்றும் நாடகம் தொடர்பான கட்டுரைகளும் அவ்வப்போது இடம்பெறுகின்றன. மேலும் தமிழக ஓவியர்களின் அறிமுகக் குறிப்புகளும், அவர்களது ஓவியங்களும் வெளியிடப்படுகின்றன.

பகுப்பு:தமிழ்நாட்டுத் தமிழ் இதழ்கள்
நிழல் (இதழ்)

**நிழல்** நவீன சினிமாவுக்கான களமாக 2002 ஒக்ரோபர் மாதத்திலிருந்து மாத இதழாக வெளிவருகின்றது. இதன் ஆசிரியர் ப. திருநாவுக்கரசு. திரைக்கதைகள், சர்வதேச திரைப்படவிழாக்கள் மற்றும் அவ்விழாக்களில் திரையிடப்பட்ட திரைப்படங்கள் தொடர்பான குறிப்புகள், சினிமாத்துறை சார்ந்தோரின் நேர்காணல்கள், குறுந்திரைப்படங்கள் தொடர்பான செய்திகள் போன்றவை நிழலில் வெளியிடப்படுகின்றன.

பகுப்பு:தமிழ்நாட்டுத் தமிழ் இதழ்கள்
பார்த்திபன் கனவு (புதினம்)

*இக்கட்டுரை நூல் பற்றியது. திரைப்படம் பற்றி அறிய [[பார்த்திபன் கனவு (1960 திரைப்படம்)|பார்த்திபன் கனவு]] கட்டுரையைப் பார்க்க.*

thumb|கல்கி சஞ்சிகையில் பார்த்தீபன் கனவு விளம்பரம்
**பார்த்திபன் கனவு**, கல்கி கிருஷ்ணமூர்த்தி கல்கி இதழில் தொடராக எழுதிய புகழ் பெற்ற வரலாற்றுப் புதினமாகும். இது பின்னர் நூலாக வெளிவந்தது. இச்சரித்திரக் கதையில் பார்த்திபன் எனும் சோழ மன்னரின் கனவு அவரின் புத்திரன் மூலம் எவ்வாறு நிறைவேறுகின்றது என்பது அழகாகக் கூறப்பட்டுள்ளது. நரசிம்ம பல்லவன், சிறுத்தொண்டர் என்கின்ற பரஞ்சோதி போன்ற வரலாற்றுப் பாத்திரங்கள் இக்கதையில் வருகின்றனர்.

## கதைச் சுருக்கம்
ஒரு காலத்தில் பேரரசாக விளங்கிய சோழப் பேரரசு பல்லவர்களுக்கு அடிமையான நாடாகிப் போனது. பல்லவர்களுக்கு கப்பம் கட்டும் சுதந்திரம் அற்ற ஒரு குறுநில அரசானது. சோழ அரசனான பார்த்திபன் தனது மகனான விக்கிரமனுக்கு சோழ அரசு மீளவும் தனது இழந்த புகழைப் பெற வேண்டும் என்று அறிவூட்டுகின்றான்.

பல்லவ மன்னனான நரசிம்மவர்மனுக்கு கப்பம் கட்ட மறுக்கும் பார்த்திபன், பல்லவ மன்னனை வீரத்துடன் எதிர்த்து மரணமடைகின்றான். இதன் பின்னர் சோழ நாடு பல்லவரிடம் இருந்து எவ்வாறு சுதந்திரம் பெற்றது என்பதை கதை சொல்கின்றது. கதையின் பெரும் பகுதி சோழ இளவரசனான விக்கிரமன், படகோட்டி பொன்னன், பொன்னனின் மனைவி வள்ளி, சோழ சேனாதிபடி மாரப்ப பூபதி போன்றோரைச் சுற்றி நிகழ்கின்றது.

இடைக்கிடையில் சிவ பக்தர் வேசத்தில் ஒருவர் வந்து இளவரசனுக்கு உதவி செய்கின்றார். பின்னர் இந்த சிவ வேசத்தில் வந்தவர் யாருமல்ல பல்லவப் பேரரசன் நரசிம்மனே ஆகும். இதேவேளை நரசிம்மனின் நரபலி போன்றவற்றிற்கு எதிரான செயற்பாடுகளையும் கதை காட்டுகின்றது. மேலும் 63 நாயன்மார்களில் ஒருவரான பரஞ்சோதி அடிகள் அல்லது சிறுத்தொண்டர் எனப்படும் நாயனார் பற்றிய சம்பவங்களும் இடம் பெறுகின்றன.

சிறுத்தொண்டர், வாதாபி வரை நரசிம்மனின் படையை நடத்திச் சென்று புலிகேசியை அவன் தலைநகரான வாதாபியிலேயே வதம் செய்த சேனாதிபதியாவார்.

வாசகர்கள் கல்கியின் சிவகாமியின் சபதம் புதினத்தை வாசித்தபின் பார்த்திபன் கனவை வாசித்தால் சிவகாமியின் சபதத்தில் வரும் பல கதாபாத்திரங்கள் பார்த்திபன் கனவிலும் தொடர்வதை ரசிக்கலாம்.

## உண்மைச் சரித்திரப் பாத்திரங்கள்
இது ஒரு புதினம் என அறியப்பட்டாலும் இது சரித்திரத்தில் உள்ள பாத்திரங்கள், சம்பவங்களை அடிப்படையாகக் கொண்டு எழுதப்பட்டுள்ளது. பின்வரும் பாத்திரங்கள் உண்மையாகவே வரலாற்றில் வாழ்ந்தோராகும்.
*முதலாம் நரசிம்ம பல்லவன்
*சிறுத்தொண்டர் - நரசிம்மரின் சேனாதிபதி
*இரண்டாம் புலிகேசி - சாளுக்கிய மன்னன்
*சுவான்சாங் - சீன பயணி
*நரசிம்மரின் நரபலியைத் தடுக்கும் முன்னெடுப்புகள்

## இவற்றையும் பார்க்க
* பார்த்திபன் கனவு (1960 திரைப்படம்)
* பார்த்திபன் கனவு (2003 திரைப்படம்)

## வெளி இணைப்பு

* மதுரை திட்டம் மின் நூல்
*பார்த்திபன் கனவு ஒலிப் புத்தகம்
*பார்த்திபன் கனவு - ஒலிப் புத்தகம் -  '''பாகம் 1'''  
*பார்த்திபன் கனவு - ஒலிப் புத்தகம் -  '''பாகம் 2''' 
*பார்த்திபன் கனவு - ஒலிப் புத்தகம் -  '''பாகம் 3''' 

பகுப்பு:கல்கியின் புதினங்கள்
பகுப்பு:பல்லவர் பற்றிய தமிழ்ப் புதினங்கள் 
பகுப்பு:வரலாற்றுப் புதினங்கள்
பகுப்பு:வரலாற்றுத் தமிழ்ப் புதினங்கள்
பகுப்பு:திரைப்படமாக்கப்பட்ட இந்தியப் புதினங்கள்
தமிழீழ காவல்துறை

thumb|right|தமிழீழ  காவல்துறை
**தமிழீழ காவல்துறை** என்பது தமிழீழ விடுதலைப் புலிகளால் இலங்கையின் வட, கிழக்கு மாகாணங்களில் அவர்களது கட்டுப்பாட்டிலுள்ள பிரதேசங்களில் செயற்படுத்தப்பட்ட காவல்துறை ஆகும்.

1991, நவம்பர் 19 இல் யாழ்ப்பாணத்தில் தமிழீழக் காவற்றுறையின் முதலாவது அணி பயிற்சி முடித்து தம் கடமைக்குச் சென்றது. மிகக்குறைந்த வளங்களோடும் மட்டுப்படுத்தப்பட்ட ஆட்பலத்தோடும் யாழ்ப்பாணத்தில் இயங்கத் தொடங்கிய காவற்றுறையின் சேவை படிப்படியாக மற்ற இடங்களுக்கும் விரிவாக்கப்பட்டது. தமிழீழ எல்லைகளைப் பாதுகாக்கும் பணியிலும் அவ்வப்போது இவர்கள் செயற்பட்டுள்ளனர்.
காவல் துறையின் பிரிவுகள். குற்றபிரிவு / விசேட குற்றபிரிவு /போக்குவரத்து பிரிவு /புலனாய்வுபிரிவு /தமிழீழ தேசிய தலைவரின் நேரடி விசாரைண பிரிவு /ஆளணி மற்றும் நிர்வாக பிரிவு /விசேட தாக்குதல் பிரிவு /மக்கள் பொதுநல சேவை பிரிவு போன்றன இயங்கின தமிழீழ காவல் துறை தேசிய தலைவர் பிரபாகரன் நேரடி வழிகாட்டலில் இயங்கியது இதற்கு பொறுப்பாளர்களாக  
பா.நடேசனும்.பின்னர் இளங்கோ என்ற ரமேசும். இயங்கினர்.

   

2009, மே மாதத்தில் ஈழப்போர் முடிவடைந்ததை அடுத்து தமிழீழ காவல்துறை செயலிழந்தது.

## வெளி இணைப்பு
* தமிழீழ காவல்துறை பற்றிய ஒர் அலசல் 
* தமிழீழக் காவற்றுறை -பதினைந்தாண்டுகள் நிறைவு
*உலகம் பார்த்து வியந்த தமிழீழக் காவல் துறை https://www.uyirpu.com/?p=17617

பகுப்பு:தமிழீழ விடுதலைப் புலிகளின் உள் கட்டமைப்பு
எம். ஏ. நுஃமான்

**எம். ஏ. நுஃமான்** (பிறப்பு:10 ஆகத்து 1944) ஈழத்தின் குறிப்பிடத்தக்க கவிஞர், எழுத்தாளர், விமர்சகர். பேராதனைப் பல்கலைக்கழகத்தில் பேராசிரியராகப் பணியாற்றுகிறார்.

## இவரது நூல்கள்
* *அழியா நிழல்கள்*
* *தாத்தாமாரும் பேரர்களும்*
* *அடிப்படைத் தமிழ் இலக்கணம்*
* *ஆரம்ப இடைநிலை வகுப்புகளில் தமிழ் மொழி கற்பித்தல்*
* *இருபதாம் நூற்றாண்டு ஈழத்துத் தமிழ் இலக்கியம்*
* *திறனாய்வுக் கட்டுரைகள்*
* *பதினொரு ஈழத்துக் கவிஞர்கள்*
* *பலஸ்தீனக் கவிதைகள்*
* *பாரதியின் மொழிச் சிந்தனைகள்: ஒரு மொழியியல் நோக்கு*
* *மழை நாட்கள் வரும்*
* *மொழியும் இலக்கியமும்*

## வெளி இணைப்புகள்

* விமர்சன ரீதியில் எம். ஏ. நுஃமான்
*நுஃமான் நேர்காணல்  

பகுப்பு:1944 பிறப்புகள்
பகுப்பு:இலங்கை முஸ்லிம் எழுத்தாளர்கள்
பகுப்பு:தமிழ் கலைச்சொல் அறிஞர்
பகுப்பு:தமிழ் அகராதி தொகுப்பாளர்கள்
பகுப்பு:பிறமொழி-தமிழ் மொழிபெயர்ப்பாளர்கள்
பகுப்பு:அண்ணாமலைப் பல்கலைக்கழக முன்னாள் மாணவர்கள்
கி. பி. அரவிந்தன்

**கி. பி. அரவிந்தன்** (17 செப்டம்பர் 1953 - 8 மார்ச் 2015), ஈழத்தின் குறிப்பிடத்தக்க புலம்பெயர் எழுத்தாளரும், கவிஞரும், மூத்த அரசியல் செயற்பாட்டாளரும் ஆவார். இவர் பி.பி.சி. தமிழோசையின் பாரீஸ் நகர செய்தியாளராகப் பணியாற்றி வந்தார். அத்துடன் ஐரோப்பியத் தமிழ் தொலைக்காட்சி நிகழ்ச்சிகளிலும் பங்கெடுத்துக் கொண்டுள்ளார். அப்பால் தமிழ் எனும் இணையத் தளத்தினை நடத்தி வந்தார். புதினப்பலகை இணையத்தளத்தின் முக்கிய பங்காளர்.

அரவிந்தனின் இயற் பெயர் கிறிஸ்தோபர் பிரான்சிசு. நெடுந்தீவைச் சேர்ந்த பேதுறு கிறிஸ்தோப்பர், மாசிலாமணி ஆகியோருக்கு யாழ்ப்பாணத்தில் பிறந்தவர். பள்ளிப்படிப்பை ஆரம்ப காலத்தில் நெடுந்தீவிலும் பிறகு மட்டக்களப்பிலும் முடித்தார். 1972 ஆம் ஆண்டில் 1972 அரசமைப்புச் சட்டம் தமிழருக்கு ஏற்றதல்ல என்ற துண்டறிக்கை விநியோகித்ததாகக் குற்றம் சாட்டப்பட்டு கைதான மூன்று இளைஞர்களில் அரவிந்தனும் ஒருவர். 1976 ஆம் ஆண்டில் மீண்டும் கைதாகி டிசம்பரில் விடுதலையானார். இவர் தோழர் சுந்தர் என்றும் ஈரோஸ் இயக்கத்தின் விடுதலைப் போராளியாக அறியப்பட்டவர். 1977 இல் இலங்கையை விட்டு வெளியேறி, புலம்பெயர்ந்து பிரான்சில் வாழ்ந்து வந்தார். இவரது படைப்புக்களில் ஈழவிடுதலைப் போராட்டமும், ஈழத்தமிழரின் புகலிட வாழ்வியலும் முனைப்புடன் காணப்படுகின்றன.

## நூல்கள்
* இனி ஒரு வைகறை (1991) - கவிதை - பொன்னி வெளியீடு 
* கனவின் மீதி (1999) - கவிதை - பொன்னி வெளியீடு 
* பாரிஸ் கதைகள் (2004) - சிறுகதை - அப்பால் தமிழ் வெளியீடு 
* முகம் கொள் (1992) - கவிதை - கீதாஞ்சலி வெளியீடு
* மிச்சமென்ன சொல்லுங்கப்பா - ஒளி வெளியீடு

## மறைவு
கி. பி. அரவிந்தன் புற்றுநோயால் பாதிக்கப்பட்டு பாரிசில் உள்ள ஒரு மருத்துவமனையில் 2015 மார்ச் 8 அன்று காலமானார். 1990 இல் இவருக்குத் திருமணமாகி மகன், மகள் என இரு பிள்ளைகள் உள்ளனர்.

## மேற்கோள்கள்

## வெளி இணைப்புகள்

*கி.பி அரவிந்தனின் பேட்டி அடங்கிய வலைப்பதிவு
*அப்பால் தமிழ் இணையதளம்
*கி.பி. அரவிந்தன்: உறைபனிக் கால கட்டியக்காரனின் மரணம், தமிழ் இந்து, மார்ச் 11, 2015

பகுப்பு:ஈழத்து எழுத்தாளர்கள்
பகுப்பு:1953 பிறப்புகள்
பகுப்பு:2015 இறப்புகள்
பகுப்பு:நெடுந்தீவு நபர்கள்
பகுப்பு:யாழ்ப்பாண மாவட்ட மக்கள்
பகுப்பு:பிரான்சியத் தமிழர்
பகுப்பு:ஈழ விடுதலைப் போராளிகள்
பகுப்பு:ஈரோஸ் இயக்க உறுப்பினர்கள்
நிலாந்தன்

thumb|right|நிலாந்தனின் நூல் ஒன்று

**நிலாந்தன்** ஈழத்தின் கவிதை மற்றும் பத்தி எழுத்தாளர். கவிதை, ஓவியம், நாடகம், விமர்சனம், அரசியல் பத்தி எழுத்து என பல தளங்களில் தீவிரமான செயற்பாடுடைய ஓர் அரசியல் போராளியாக நிலாந்தன் அறியப்படுகிறார். கவிஞராகப் பரவலாக அறியப்படும் இவர் மண்பட்டினம், வன்னிமான்மியம், யாழ்ப்பாணமே.. ஓ..யாழ்ப்பாணமே என இதுவரை மூன்று கவிதை நூல்கள் வந்திருக்கின்றன. பிள்ளையார் ஓவியங்கள்’ என்ற போர் ஓவியங்களின் தொகுப்பை காட்சிப்படுத்தியுள்ளார். கலாச்சாரம், கலைஇலக்கியம், அரசியல் சார்ந்த ஏராளம் கட்டுரைகளை அனேகமான ஈழத்து சஞ்சிகைகள், பத்திரிகைகளில் மிக நீண்ட காலமாக எழுதிவருகிறார். தமிழீழ விடுதலைப் போராட்டத்துடன் தொடர்புடையவர்.
## மேற்கோள்கள்

## வெளி இணைப்புகள்
*மண்பட்டினங்கள் - நூலகம் திட்டம்
*யாழ்ப்பாணமே ஓ.. எனது யாழ்ப்பாணமே - நூலகம் திட்டம் 
*வன்னி மான்மியம் - நூலகம் திட்டம் 
*யாழ் - நிலாந்தன் 

பகுப்பு:ஈழத்து எழுத்தாளர்கள்
ஏலாதி

**ஏலாதி** என்பது பதினெண்கீழ்க்கணக்கு நூல் தொகுப்பில் அடங்கிய பண்டைத் தமிழ் நீதி நூல்களில் ஒன்றாகும். சமண சமயத்தைச் சேர்ந்தவரான கணிமேதாவியார் என்பவரால் எழுதப்பட்டது இந்நூல். திணைமாலை நூற்றைம்பது என்னும் அகப்பொருள் நூலை இயற்றியவரும் இவரே. வடமொழிப் புலமை மிக்கவா்.  ஏலாதியில் 81 பாடல்கள் உள்ளன.

## நூலின் பெயர்க்காரணம்

இந்நூலின் பெயர் ஏலத்தை முதலாகக் கொண்ட இலவங்கம்,சிறுநாகப் பூ, சுக்கு, மிளகு, திப்பிலி ஆகிய ஆறு பொருட்களைப் பயன்படுத்திச் செய்யப்பட்ட *ஏலாதி* என்னும் மருந்து ஒன்றின் பெயரை அடியொற்றி ஏற்பட்டது. இந்நூலிலுள்ள பாடல்கள் ஒவ்வொன்றும் அதன் கருப்பொருள் தொடர்பில் ஆறு நீதிகளைக் கூறி மக்களின் ஒழுக்கக் குறைவுக்கு மருந்தாவதால் இந்நூலுக்கும் ஏலாதி என்ற பெயர் ஏற்பட்டது.

## எடுத்துக்காட்டு

இடையின் அழகோ, தோளின் அழகோ  ஈடு இல்லாத வேறு அழகுகளோ, நடை அழகோ, நாணத்தினால் ஏற்படும் அழகோ, கழுத்தின் அழகோ உண்மையான அழகு ஆகா. எண்ணும், எழுத்தும் சேர்ந்த, அதாவது  கல்வியினால் ஏற்படும் அழகே அழகு என்னும் பொருள்பட வரும் ஏலாதிப் பாடல்களில் ஒன்று இது:

: *இடைவனப்பும், தோள்வனப்பும், ஈடில் வனப்பும்*
: *நடைவனப்பும் நாணின் வனப்பும் - புடைசால்*
: *கழுத்தின் வனப்பும் வனப்பல்ல எண்ணோ(டு)*
: *எழுத்தின் வனப்பே வனப்பு*. (பாடல் எண் 74)

## இவற்றையும் பார்க்கவும்

* தமிழ் இலக்கியம்

## வெளியிணைப்புகள்

* ஏலாதி நூல் உரை - பதினெண் கீழ்க்கணக்கு
* ஏலாதியையும் உள்ளடக்கிய மூன்று நூல்கள் - மதுரைத் திட்டத்திலிருந்து

பகுப்பு:பதினெண்கீழ்க்கணக்கு நூல்கள்
பகுப்பு:தமிழ் அற நூல்கள்
தமிழ் நீதி நூல்கள்

அறம் என்பது ஒழுக்கம். ஒழுக்கம் என்பது வாழ்க்கையில் கடைப்பிடித்து ஒழுகவேண்டிய முறைமை. திருக்குறள் இதனை அறத்தாறு  எனக் குறிப்பிடுகிறது. ஆற்றில் வெள்ளம் பள்ளத்தை நோக்கி ஓடும். உயிரினங்களுக்கு உதவிக்கொண்டே ஓடும். அஃது அடித்துக்கொண்டு வந்தவை வண்டலாகப் படியும். அது போல உயிரினங்களுக்கு உதவுவது அறம். ஓடும் மண்ணில் ஊறி ஊற்றுத் தெளிவு போல் வெளிப்பட்டு உதவுவது ஒழுக்கம். இந்த ஒழுக்கத்தைப் பிற்காலத் தமிழ் **நீதி** என்னும் சொல்லால் குறிப்பிடுகிறது.

நீதம் என்னும் வடசொல் வெண்ணெயைக் குறிக்கும். பாலில் வெண்ணெய் எடுப்பது போல வாழ்க்கைப் பாங்கில் திரட்டப்பட்ட நல்லாறு  **நீதி**

மக்களுக்கு ஒழுக்க நீதிகளை அறிவுறுத்துவதற்காக எழுந்த நூல் **நீதி நூல்** எனப்படுகின்றது. பண்டைக்காலம் தொட்டே தமிழில் பல நீதி நூல்கள் எழுந்துள்ளன. சங்ககால நூல்கள் பலவற்றில் நீதிக் கருத்துகள் ஆங்காங்கே பரவிக் காணப்பட்டாலும், நீதி நூல் என்று கூறுமளவுக்குத் தனியான நூல் எதுவும் கிடைக்கவில்லை. சங்கம் மருவிய காலத்து நூல்களின் தொகுப்பான பதினெண்கீழ்க்கணக்கில் உள்ள 18 நூல்களுள் 11 நீதி நூல்களாகக் காணப்படுகின்றன. இவற்றுள் புகழ் பெற்றதும், பரவலாக அறியப்பட்டதும், வெளிநாட்டு அறிஞர்களின் கவனத்தை ஈர்த்ததுமான நூல்  திருக்குறளாகும்.

## பட்டியல்
### சங்க காலம் - பதினெண் கீழ்க்கணக்கு
# திருக்குறள்
# நாலடியார்
# நான்மணிக்கடிகை
# இன்னா நாற்பது
# இனியவை நாற்பது
# திரிகடுகம்
# ஆசாரக்கோவை
# பழமொழி நானூறு
# சிறுபஞ்சமூலம்
# ஏலாதி
# முதுமொழிக்காஞ்சி

### இடைக்காலம்
* அருங்கலச் செப்பு
* அறநெறிச்சாரம்
* நறுந்தொகை
* நீதிநெறிவிளக்கம்
* நன்னெறி
* உலகநீதி
* முதுமொழி வெண்பா - சிவஞான முனிவர் - நீதிக் கதை நூல்

#### ஔவையார்
* ஆத்திசூடி
* கொன்றை வேந்தன்
* மூதுரை
*நல்வழி

### பிற்காலம்
* புதிய ஆத்திசூடி
* நெறிசூடி
* தமிழ் சூடி
* நீதி சூடி
* நீதி சிந்தாமணி
* பொண்மதிமாலை
* நீதிநூல் (வேதநாயகம் பிள்ளை)
* நீதிபேதம்
* விவேக சிந்தாமணி
#### சதகங்கள்
* தண்டலையார் சதகம்
* கோவிந்த சதகம்
* சயங்கொண்டார் சதகம்
* அறப்பளீசுர சதகம்
* மணவாள நாராயண சதகம்
#### நீதிக் கதை நூல்கள்
* பஞ்ச தந்திரக் கதைகள் (தமிழ் மொழிபெயர்ப்பு)
* தமிழ் ஈசாப்புக் கதைகள் (தமிழ் மொழிபெயர்ப்பு)
## அடிக்குறிப்பு

பகுப்பு:தமிழ் அற நூல்கள்
பகுப்பு:தமிழ் நூற்பட்டியல்கள்
பகுப்பு:தமிழ் மெய்யியல்